Durban-gyselaarsdrama: Verdagte het ‘pensioengeld’ geëisDie polisie en nooddienste is omstreeks 14:30 na die toneel ontbied (Foto: Verskaf) Die man wat Donderdagmiddag ’n werknemer in die pensioenfondskantoor in die Durbanse middestad gyselaar gehou het, het glo pensioengeld geëis. Volgens kol. Thembeka Mbele, woordvoerder van die polisie, is die man ŉ afgetrede oud-veiligheidsbeampte wat sy pensioengeld – van die afgelope drie jaar wat hy glo nie ontvang het nie – geëis het. “Die man het omstreeks 14:20 die pensioenfondskantoor op die 13de verdieping van die Salmon Grove-kantoorgebou in Anton Lembedestraat ingegaan en ŉ bestuurder sowat twee ure lank gyselaar gehou. Hy was gewapen,” sê Mbele. “Sy vuurwapen was sigbaar, maar hy het dit nooit gebruik nie. Hy het net mondelinge dreigemente gemaak.” Maroela Media het vroeër berig die man is kort na 16:00 in hegtenis geneem. Dit volg nadat die polisie met hom onderhandel het. Die polisie en nooddienste is omstreeks 14:30 na die toneel ontbied. Die polisie se spesiale taakmag en plofstofeenheid is sowat ŉ uur later ook ontbied. Kyle van Reenen, woordvoerder van Emer-G-Med wat op die toneel was, sê geen sterftes of beserings is aangemeld nie.